Länsi-Uudenmaan käräjäoikeus alkoi maanantaiaamuna käsitellä lokakuussa 2017 Raaseporissa sattunutta tasoristeysonnettomuutta. Kolmesta kuolemantuottamuksesta syytetty kuorma-autoa kuljettanut varusmies kiistää syytteet.

Maanantaina Raaseporin Tammisaaressa alkoi kaksi vuotta sitten tapahtuneen tasoristeysonnettomuuden oikeuskäsittely.

Syytettynä on varusmies, joka ajoi tasoristeysonnettomuudessa ajoneuvoa. Apulaisvaltakunnansyyttäjä Jukka Rappe päätti maaliskuussa pyörtää aiemman syyttämättäjättämispäätöksen kolmen varusmiehen kuolemaan johtaneesta onnettomuudesta Raaseporin Skogbyssä.

Kuorma-autoa kuljettanutta varusmiestä syytetään muun muassa kolmesta kuolemantuottamuksesta. Syyttäjä vaatii hänelle sakkoja tai ehdollista vankeutta.

Onnettomuus sattui lokakuussa 2017, kun VR:n kiskobussi ja Puolustusvoimien kuorma-auto törmäsivät toisiinsa tasoristeyksessä. Surmansa saaneet varusmiehet olivat auton lavalla ja istuivat törmäyshetkellä turvakehikossa olevissa istuimissa. Varusmiesten lisäksi yksi junan matkustaja kuoli sairaskohtaukseen, mutta kuolemalle ei löydetty syy-yhteyttä törmäykseen.

Oikeus vieraili maanantaina Raaseporin kohtalokkaalla turmapaikalla. Yllä video tilanteesta.